Okresná prokuratúra Nitra 
Damborského 1, 949 99 Nitra 1

Sp. zn. : 3 Pv 174/12/4403	Nitra, 2.7.2012
EEČ : 2-32-107-2012

U Z N E S E N I E

Trestná vec:	obvinený XXXXX  
Prečin:	

Rozhodol: 	prokurátor Okresnej prokuratúry Nitra
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 17.03.2012 v čase o 12,00 hod. vyhrážal sa zabitím poškodenému XXXXX tým spôsobom, že preskočil oplotenie rodinného domu s popisným číslom XXXXX v obci XXXXX, prešiel k vchodovým dverám, otvoril si ich, vošiel dnu a zahnal sa na poškodeného mačetou s tým, že ho chcel zasiahnuť, čo sa mu nepodarilo, popri čom mu vykrikoval, že ho zabije aj s celou rodinou, čím u poškodeného vyvolal dôvodnú obavu o život a zdravia seba a jeho rodiny, 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
24 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník Obvodného oddelenia PZ Veľké Zálužie uznesením sp. zn. ORP-564/VZ-NR-2012 zo dňa 17.03.2012 podľa § 206 odsek 1 Trestného poriadku vzniesol obvinenie XXXXX pre prečin nebezpečného vyhrážania podľa § 360 odsek 1, odsek 2 písmeno a) Trestného zákona v jednočinnom súbehu s prečinom porušovania domovej slobody podľa § 194 odsek 1 Trestného zákona, na skutkovom základe uvedenom vo výrokovej časti uznesenia. Obvinený bol upovedomený dňa 02.07.2012, že skutok v ďalšom konaní bude kvalifikovaný ako prečin nebezpečného vyhrážania podľa § 360 odsek 1, odsek 2 písmeno a) Trestného zákona v jednočinnom súbehu s prečinom porušovania domovej slobody podľa § 194 odsek 1, odsek 2 písmeno b) Trestného zákona. 
Obvinený XXXXX sa k spáchaniu skutku, ktorý mu je kladený za vinu priznal  a zároveň vyjadril súhlas s podmienečným zastavením trestného stíhania.   
Okrem vlastného priznania je zavinenie obvineného preukázané najmä svedeckou výpoveďou svedka - poškodeného XXXXX, výpoveďou svedkov XXXXX  a XXXXX,  ako aj listinnými dôkazmi. Svedok - poškodený XXXXX si neuplatnil nárok na náhradu škody ani v jednej zo svojich výpovedí. 
  Podľa § 216 odsek 1 písmeno a), b), c) Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu a vzhľadom na osobu obvineného, s prihliadnutím na jeho doterajší život a na okolnosti prípadu, možno takéto rozhodnutie považovať za dostačujúce. 
Podľa § 216 odsek 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.
Podľa § 194 odsek 1 Trestného zákona, kto neoprávnene vnikne do obydlia iného, alebo tam neoprávnene zotrvá, potrestá sa odňatím slobody až na dva roky. 
Podľa § 194 odsek 2 písmeno b) Trestného zákona, odňatím slobody na jeden až päť rokov sa páchateľ potrestá ak spácha čin uvedený v odseku 1 prekonaním prekážky, ktorej účelom je zabrániť vniknutiu. 
Podľa § 360 odsek 1 Trestného zákona kto sa inému vyhráža smrťou, ťažkou ujmou na zdraví alebo inou ťažkou ujmou takým spôsobom, že to môže vzbudiť dôvodnú obavu, potrestá sa odňatím slobody až na jeden rok. 
Podľa § 360 odsek 2 písmeno a) Trestného zákona odňatím slobody na šesť mesiacov až tri roky sa páchateľ potrestá ak spácha čin uvedený v odseku 1 závažnejším spôsobom konania. 
	S poukazom na uvedené skutočnosti možno konštatovať, že obvinený XXXXX sa dopustil prečinov, za ktoré zákon ustanovuje trest odňatia slobody neprevyšujúci päť rokov, k činu sa priznal a súhlasil s postupom podľa § 216 Trestného poriadku.
Obvinený XXXXX podľa odpisu z registra trestov nebol súdne trestaný. Podľa výpisu z evidencie priestupkov bol postihnutý za tri priestupky v oblasti porušenia pravidiel cestnej premávky, jedenkrát v roku 2011 a dvakrát v roku 2012.  Z miesta bydliska nie je bližšie hodnotený. 
Po vyhodnotení týchto skutočností nevyhnutných pre rozhodnutie som zistil, že v danom prípade boli súčasne splnené všetky tri podmienky pre postup podľa § 216 odsek 1 písmeno a), b), c) Trestného poriadku.
V zmysle § 216 odsek 2 Trestného poriadku som obvinenému XXXXX určil skúšobnú dobu v trvaní dvadsaťštyri mesiacov, pričom pri určení jej dĺžky som zohľadnil jednak osobu obvineného, ako aj charakter jeho protiprávneho konania a stupeň spoločenskej nebezpečnosti.
Preskúmaním spisového materiálu som nezistil dôvod na uloženie obmedzenia v zmysle      § 216 odsek 3, odsek 4 Trestného poriadku.
Na základe hore uvedených skutočností som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Eugen Cimmermann
prokurátor